En spændende handel kan være undervejs i Superligaen, her hvor vi nærmer os lukketid.

Tottenham-spilleren DeAndre Yedlin får ikke nok spilletid på White Hart Lane, og det kan sende højrebacken til dansk fodbold. Ifølge tipsbladet.dk's oplysninger lurer en dansk klub og en italiensk klub på at leje Yedlin, inden det er for sent i aften ved midnat. Historien melder ikke noget om hvilken klub, men FC Midtjylland fremstår umiddelbart som et godt bud. AaB kan også være en mulighed, hvis Henrik Dalsgaard ryger i løbet af mandagen.

22-årige DeAndre Yedlin kom til Tottenham fra Seattle Sounders for et år siden, og han gjorde en god figur i den hjemlige liga, men i Spurs har han blot fået en enkelt kamp under bæltet. Yedlin er fast mand på det amerikanske landshold og er to år i træk kommet på Årets Hold i USA. I 2014 blev han desuden kåret som årets unge spiller i amerikansk fodbold.

Tipsbladet.dk har forgæves forsøgt at få en kommentar fra DeAndre Yedlins agent, Lyle York.